Jumanji: Welcome to the Jungle

***Jumanji: Welcome to the Jungle*** is in Amerikaanske fantasy-aventoerekomeedzje út 2017 ûnder rezjy fan Jake Kasdan, mei yn 'e haadrollen Dwayne Johnson en Kevin Hart. De titel betsjut "Jumanji: Wolkom yn it Oerwâld". De film is it twadde diel fan 'e ''Jumanji''-filmsearje, en is as sadanich it ferfolch op 'e film *[[Jumanji (film)|Jumanji]]*, út 1995, mei yn 'e haadrol Robin Williams. It ferhaal giet oer in groepke teenagers dat yn it magyske fideospultsje *Jumanji* sûgd wurdt. Se krije avatars oanmetten dy't hielendal net by harren passe en moatte it spultsje winne as se der ea wer útkomme wolle. *Jumanji: Welcome to the Jungle* krige oer it algemien positive resinsjes fan 'e filmkritisy en groeide yn 'e bioskopen út ta in grut kommersjeel súkses. In trêde film yn 'e rige, **', kaam út yn [[2019]].

==Plot==
Yn [[1996]] fynt in [[jogging|jogger]] op it [[strân]] yn Brantford, yn 'e [[Amerikaanske steat]] [[Nij-Hampshire]], it [[spultsje]] ''Jumanji'', dat heal begroeven leit ûnder it [[sân]]. Hy nimt it mei nei hûs en jout it oan syn [[soan]] Alex, dy't him ôffreget wa't der no noch [[boerdspultsje]]s spilet en it oan 'e kant leit. Letter dy [[jûn]]s ûntdekt er dat it feroare is yn in [[fideospultsje]]. As er fol ûnleauwe it spultsje oan in neier ûndersyk ûnderwerpt, wurdt er yn it fideospultsje sûgd sadree't er in [[personaazje|avatar]] keazen hat. Hy wurdt nea wer weromsjoen. 

Tweintich [[jier]] letter, yn [[2016]], wit eltsenien yn Brantford noch fan 'e ferdwining fan Alex Vreeke. Syn treurjende [[heit]] is in soarte fan doarpsgek wurden, dy't syn [[hûs]] en [[tún]] alhiel fertutearzje litten hat, sadat it no (mei in [[wurdboarterij]] nei de namme fan 'e man) bekend stiet as it ''freak house''. Op in dei moatte fjouwer [[teener]]s dy't [[learling]]en binne oan 'e Brantford High School [[neibliuwen|neibliuwe]]. 

De spjochtige [[nerd]] Spencer Gilpin en de reuseftige [[Amerikaansk fuotbal]]spiler Anthony "Fridge" Johnson wiene [[freonskip|bêste freonen]] doe't se jonger wiene, mar binne útinoar groeid fanwegen ferskillende belangstellings, en ek om't Fridge him foar syn [[sport]]maten oer eins wat [[skamte (emoasje)|skammet]] om mei Spencer om te gean. Hy bepraat Spencer wol om syn [[skripsje]] foar [[skiednis]] foar him te skriuwen, om't er dêr in goed sifer foar nedich hat om lid fan it Amerikaansk fuotbalteam bliuwe te meien. Spencer, dy't altyd goeie sifers hellet, raffelet de skripsje ôf tusken it spyljen fan fideospultsjes troch, mei as gefolch dat er sûnder erch frazen brûkt dy't er yn syn eigen skripsje ek brûkt hat. It [[bedroch]] komt út en Spencer en Fridge wurde nei de [[rektor]] stjoerd. Dêr komt ek [[moade]]popke Bethany Walker, dy't út 'e les stjoerd is om't se op har [[mobile tillefoan]] oant it beljen wie, en de [[bleuens|bleue]] Martha Kaply, op wa't Spencer temûk [[fereale]] is, dy't de [[gymnastyk|gym]]leararesse ferteld hat dat se har libben net ferdwaan wol troch bygelyks gymlearaar te wurden.

Foar [[straf]] set rektor Bentley de fjouwer yn 'e [[kelder]] fan it [[skoallegebou]] oan it opromjen. Dêr ûntdekke se in âld fideospultsje dat ''Jumanji'' hjit, en om't se alles leaver dogge as opromjen, beslute se dat te spyljen. Sadree't se alle fjouwer in avatar keazen hawwe, wurde ek sy yn it spultsje sûgd. Dan docht bliken dat de avatar fan Spencer, [[dr.]] Smolder Bravestone, in beamlange, alderraarst [[spier]]de keardel is, wylst de avatar fan Fridge in lyts mantsje is dat Mouse Finbar hjit (Fridge hie by it kiezen fan syn avatar de [[bynamme]] Mouse, "[[mûs]]", oansjoen foar Moose, "[[eland]]"). Martha har avatar is de super[[seksy]] [[fjochtsport]]ekspêr Ruby Roundhouse, mar de avatar fan Bethany, [[prof.]] Shelly Oberon, blykt in [[obesitas|obese]] [[man (sekse)|man]] yn syn middeljierren te wêzen.

De wrâld fan ''Jumanji'' is in [[tropysk reinwâld]] dat bewenne wurdt troch alderhanne gefaarlike [[fauna|wylde bisten]]. Elts fan 'e spilers hat trije swarte streken oer de binnenkant fan 'e [[lofterpols]]. Nei't Bethany opfretten is troch in [[nylhoars]] en op 'e nij yn it spul ferskynt troch út 'e loft te fallen, hat se noch mar twa fan sokke streken. Spencer liedt dêrút ôf dat de streken it tal libbens oanjouwe dat de spiler noch oer hat. Hy is bang dat se, as se alle trije libbens ferspylje, echt [[dea]]gean sille. 

Koarte tiid letter moetet de groep it [[non-player character]] Nigel Billingsley, in [[gids (berop)|gids]] dy't harren bekend makket mei de [[plot]] fan it fideospultsje en mei de persoanlike skiednis fan harren avatars. It doel fan it spultsje blykt it beëinigjen fan in [[flok (ûnheilsbeswarring)|flok]] te wêzen dy't op 'e wrâld fan ''Jumanji'' leit. Dy is feroarsake troch de [[boasaardigens|boasaardige]] [[argeolooch]] Russell Van Pelt, dy't in [[magy]]sk [[juwiel]] [[dieverij|stellen]] hat dat it "Each fan 'e Jagûar" hjit. Dêrmei kin er alle bisten yn it [[oerwâld]] syn [[wil]] oplizze. Nigel hat it juwiel lykwols oan Van Pelt ûntfytmanne. Hy jout it oan Spencer mei de opdracht om it werom te bringen nei it plak dêr't it thúsheart: in reuseftich [[stânbyld]] fan in [[jagûar]] djip yn 'e jungle. Nei't se it te plak brocht hawwe, moatte se "Jumanji!" roppe om 'e flok op te heffen, sadat it spul beëinige wurdt. 

Nei't Nigel de fjouwer spilers efterlitten hat om it spul te spyljen, moatte de fjouwer teenagers sjen om te gean mei harren avatars, dy't allegear beskate krêften en soms aparte swakten hawwe. Sa ûntploft Mouse Finbar as er [[cake]] yt. Bethany hat in protte swierrichheden om yn it reine te kommen mei it feit dat se no in grouwe âlde man is, wylst Martha har net noflik fielt as [[sekssymboal]]. In bykommend probleem is de slommerjende [[wrok]] tusken Spencer en Fridge. Wylst Fridge Spencer de skuld jout fan it ferlies fan syn plak yn it Amerikaansk fuotbalteam, is Spencer noch altyd [[lulkens|lulk]] dat Fridge him falle litten hat doe't er oare freonen krige. De omkearde lichaamlike ferhâlding tusken de beide, mei Spencer no yn 'e rol fan 'e grutte sterke keardel en Fridge as lyts opljeppend mantsje dat noch gjin dûk yn in pakje bûter slaan kin, feroaret de dynamyk tusken harren. Fan gefolgen wurdt Spencer mûniger, wylst Fridge twongen wurdt om 'e wrâld ris fan 'e oare kant te besjen.

Efterfolge troch de trewanten fan Van Pelt berikke de fjouwer teenagers úteinlik in [[bazaar]] dy't befolke wurdt troch non-player characters. Dêr moetsje se de fyfde spiler, Alex, dy't as avatar de [[piloat]] Jefferson "Seaplane" McDonough oannommen hat. Hy nimt harren mei nei in hûs yn it oerwâld dat er oantroffen hat sa't it is. (It waard eins boud troch Alan Parrish, de foarrige spiler fan it spul, sjoch: ''[[Jumanji (film)|Jumanji]]''.) As Spencer, Fridge, Bethany en Martha beseffe dat Alex eins de al tweintich jier [[fermist]]e Alex Vreeke is, binne se skokt. Alex is sels noch slimmer skokt as er dat heart, want foar syn gefoel hat er noch mar in pear [[moanne (tiid)|moanne]] yn it spultsje fêstsitten. De fjouwer oaren nimme har foar om Alex te befrijen en mei harren nei de echte wrâld weromkeare te litten. Wylst Bethany as [[fereale|in blok falt]] foar Alex, bychtet Spencer op dat er al jierren gefoelens foar Martha hat. It docht bliken dat sy ek belangstelling foar him hat. Bethany leart Martha om net sa bleu, mar ynstee [[grutskens|grutsk]] op har lichem te wêzen.

Troch gear te wurkjen, witte de fiif spilers alle obstakels te oerwinnen dy't yn har wei steane, fan in stikkene [[helikopter]] oant in keppel [[minskesliner|minskeslinende]] [[noashoarn]]en. Uteinlik witte se it reuseftige jagûarbyld te berikken, dêr't Van Pelt harren oer it mad komt. Wylst Fridge, Bethany en Alex him ôfliede, binne Spencer en Martha him te fluch ôf troch de regels fan it spul tsjin him te brûken. Nei't Spencer it juwiel wer op syn plak lein hat en alle fiif spilers "Jumanji!" roppen hawwe, wurdt Van Pelt ferneatige en kinne de spilers troch mei de op 'e nij opdûkende Nigel Billingsley te [[fûstkjen]] it spul ferlitten en weromkeare nei de echte wrâld.

Spencer, Fridge, Bethany en Martha ûntdekke dat se wer yn 'e kelder fan it skoallegebou binne, mar Alex is net by harren. As se fjouweresom nei hûs rinne, komme se by it ''freak house'' lâns, dat der no ta harren [[ferheardens]] útsjocht as in normaal hûs. Dêr moetsje se in [[folwoeksen]] Alex Vreeke, dy't fertelt dat hy nei it beëinigjen fan it spul weromstjoerd is nei de jûn dat er ''Jumanji'' ynsûgd waard, tweintich jier lyn. Hy is no [[troud]] en hat in lyts [[dochter]]ke, dat er Bethany neamd hat, nei it [[famke]] dat syn libben rêden hat. Bethany is djip [[teloarsteld]] dat it no neat wurde kin tusken har en Alex, mar se is [[bliid]] foar him dat er syn âlde libben wer oppakke kinnen hat.

De fjouwer teenagers binne foar altyd feroare troch harren [[ûnderfining]]s yn ''Jumanji''. Spencer en Fridge hawwe harren [[skeel]] bylein en binne no wer inoars bêste freonen. Bethany is net mear in moadepopke dat inkeld dwaande is mei har [[imago]] op 'e [[sosjale media]], mar makket plannen om yn 'e [[fakânsje]] as [[backpacker]] in tocht troch de [[natoer]] te meitsjen. En Spencer en Martha krije [[ferkearing]]. As de groep it roffeljen fan [[tromme]]n wer heart (dat mank giet mei ''Jumanji''), helje se it fideospultsje út 'e kelder fan 'e skoalle en litte se der in [[bowling]]bal op falle om foar te kommen dat immen ea noch yn it spultsje fêst komme sil te sitten. 

==Rolferdieling==




;haadrollen

<br>
;byrollen


==Produksje en distribúsje==
===Produksje===
Nei it súkses fan 'e [[film]] ''[[Jumanji (film)|Jumanji]]'', út [[1995]], mei [[Robin Williams]] yn 'e [[haadrol]], makke [[Sony Pictures Entertainment]] yn 'e twadde helte fan 'e [[1990-er jierren]] plannen foar in [[ferfolchfilm]], ''Jumanji&nbsp;2''. De [[plot]] dy't dêrfoar betocht waard, gie oer John Cooper, de [[presidint fan 'e Feriene Steaten]], dy't it [[boerdspul]] ''Jumanji'' foar syn [[bern (persoan)|bern]] keapet en dan mei harren yn it spul sûgd wurdt. Dat makket de wei frij foar syn [[boasaardigens|boasaardige]] [[fise-presidint]] om 'e macht te gripen. It wie de bedoeling dat de film mei de [[kryst]] fan [[2000]] yn 'e [[bioskopen]] komme soe, mar [[Ken Ralston]], de [[regisseur]] dy't de [[filmstudio|studio]] foar de film op it each hie, seach fan it projekt ôf, dat dêrtroch op 'e lange baan skood waard. Fan útstel kaam meitiid ôfstel.

Yn [[july]] [[2012]] besleat [[Columbia Pictures]] om in [[remake]] fan ''Jumanji'' te meitsjen, dy't de film, yn 'e wurden fan [[algemien direkteur]] [[Doug Belgrad]] "op 'e nij ynbyldzje" en "by de tiid bringe" moast. Yn [[augustus]] [[2015]] waard bekendmakke dat de nije ''Jumanji''-film yn [[desimber]] [[2016]] yn 'e bioskopen komme moast. Reäksjes dêrop wiene fierhinne negatyf, mei't oer it algemien fûn waard dat de oankundiging te fluch nei it [[ferstjerren]] (troch [[selsmoard]]) kaam fan [[Robin Williams]]. Nettsjinsteande de [[krityk]] sette de studio troch. [[Jake Kasdan]] waard oanlutsen as [[regisseur]] en [[Chris McKenna (skriuwer)|Chris McKenna]], [[Erik Sommers]], [[Scott Rosenberg]] en [[Jeff Pinkner]] skreaune it [[senario]]. De film makke gebrûk fan 'e [[wurktitel]] ''Jumanji'', en de úteinlike [[titel (namme)|titel]] ''Jumanji: Welcome to the Jungle'' waard winliken frij let yn it produksjeproses betocht troch akteur [[Jack Black]].

As [[filmprodusint|produsinten]] wiene [[Matt Tolmach]] en [[William Teitler]] by it projekt belutsen foar de studio's [[Columbia Pictures]], [[Matt Tolmach Productions]], [[Seven Bucks Productions]] en [[Radar Pictures]]. Teitler hie yn [[1995]] ek de oarspronklike film produsearre. Der wie in [[budget]] beskikber fan nei skatting [[$]]90 oant 150&nbsp;miljoen. De [[kamerarezjy]] wie yn 'e hannen fan [[Guyla Pados]] en de [[filmmuzyk]] waard fersoarge troch [[Henry Jackman]]. De rollen fan Ruby Roundhouse en Seaplane McDonough soene earst spile wurde troch [[Shailene Woodley]] en [[Tom Holland (akteur)|Tom Holland]], mar dy moasten let noch ôfsizze om't se foar de tiid dat ''Jumanji: Welcome to the Jungle'' filme wurde soe, al oare ferplichtings oangien wiene. Yn harren plak waarden doe [[Karen Gillan]] en [[Nick Jonas]] [[cast]]. De [[opnamen (film)|opnamen]] fan ''Jumanji: Welcome to the Jungle'' sette op [[19&nbsp;septimber]] [[2016]] útein yn [[natoergebiet]] [[Kualoa Ranch]] op [[Oahu]] yn [[Hawaiï]], dêr't de [[sêne]]s yn it [[kompjûterspultsje]] filme waarden. Op [[8&nbsp;desimber]] fûn de lêste opnamedei plak yn [[Atlanta]], dêr't de skoalsênes opnommen waarden.

===Distribúsje===
De [[filmdistribúsje|distribúsje]] fan ''Jumanji: Welcome to the Jungle'' waard fersoarge troch [[Sony Pictures Releasing]]. De film gie op [[5&nbsp;desimber]] [[2017]] yn [[premiêre]] yn [[Parys]], wêrnei't er op [[20&nbsp;desimber]] yn 'e [[Feriene Steaten|Amerikaanske]] [[bioskopen]] iepene. De [[soundtrack]] fan ''Jumanji: Welcome to the Jungle'' waard op [[15&nbsp;desimber]] [[2017]] op [[cd]] útbrocht troch [[Sony Masterworks]]. Op [[6&nbsp;maart]] [[2018]] kaam de film beskikber as [[ynternet|digitale]] [[download]] en op [[20&nbsp;maart]] fan dat jier ek op [[dvd]] en [[blu-ray]].

==Untfangst==
De [[filmkritisy]] wiene oer it algemien posityf oer ''Jumanji: Welcome to the Jungle''. Sa omskreau Dave White fan ''[[TheWrap]]'' de film as in oangename ferrassing: "in grappich produkt fan famylje[[fermaak]] dat mear ferwachtings omreaget as dêr't it kontraktueel ta ferplichte wie." Yn it [[tydskrift]] ''[[Rolling Stone]]'' joech [[Peter Travers]] ''Jumanji: Welcome to the Jungle'' 2<sup><small>1</small></sup>/<sub><small>2</small></sub> fan 4 [[stjer (figuer)|stjerren]]. Hy fûn dat de film "genôch grutte nammen en komyske tafoegings befettet om foar in fermaaklike tiid yn 'e bioskoop te soargjen […], mar ek net mear as dat." Hy priizge lykwols de [[cast]] en fral akteur [[Jack Black]], dy't er [[hilariteit|hilarysk]] fûn yn 'e rol fan in [[teener]]famke. 

[[Peter Bradshaw]] fan 'e [[Grut-Brittanje|Britske]] [[krante]] ''[[The Guardian]]'' joech ''Jumanji: Welcome to the Jungle'' 3 fan 5 stjerren, en hie benammen lof foar it [[aktearjen]] fan [[Dwayne Johnson]]. Op ''[[IndieWire]]'' joech David Ehrlich ''Jumanji: Welcome to the Jungle'' in 6 op in skaal fan 1 oant 10. Hy fûn de film ûnnedich, mar myld fermaaklik. [[Owen Gleiberman]] skreau yn it blêd ''[[Variety (tydskrift)|Variety]]'': "Opwining! Spanning! Bernlike ûnskuld! […] Dit binne in pear fan 'e dingen dy't jo nearne yn ''Jumanji: Welcome to the Jungle'' oantreffe sille. […]"

Op 'e [[webside]] [[Rotten Tomatoes]], dy't [[resinsje]]s sammelet, hie ''Jumanji: Welcome to the Jungle'' in frij heech goedkarringspersintaazje fan 76%, basearre op 229 ûnderskate resinsjes. De konsensuskrityk fan 'e webside, gearstald út al dy resinsjes, stelt: "[De film] brûkt in sjarmante [[cast]] en in [[komeedzje|komysk]] útgongspunt om in maklike en dochs skoan fermaaklike update fan syn boarnemateriaal te bieden." Op [[Metacritic]], de wichtichste [[konkurrint]] fan Rotten Tomatoes, behelle ''Jumanji: Welcome to the Jungle'' in goedkarringspersintaazje fan 58%, basearre op 44 resinsjes.

==Resultaat==
===Opbringst===
''Jumanji: Welcome to the Jungle'' brocht yn 'e [[bioskopen]] yn 'e [[Feriene Steaten]] en [[Kanada]] [[$]]404,6&nbsp;miljoen op, en yn alle oare [[lannen en territoaria]] $557,6&nbsp;miljoen. Wrâldwiid kaam de [[opbringst (jild)|opbringst]] dêrmei út op $962,1&nbsp;miljoen. Ofset tsjin it [[budget]] fan op syn meast $150&nbsp;miljoen betsjut dat in [[winst (ûndernimming)|winst]] fan goed $812&nbsp;miljoen, hoewol't dêr de [[marketing]]kosten noch wol ôf moatte. Dêrmei wie it de op fjouwer nei meast opbringende film fan [[2017]]. It blêd ''[[Deadline Hollywood]]'' berekkene de netto winst op $305,7&nbsp;miljoen. Yn 'e Amerikaanske bioskopen ûnderfûn ''Jumanji: Welcome to the Jungle'' fral [[konkurrinsje]] fan 'e [[science fiction-film]] ''[[Star Wars Episode&nbsp;VIII: The Last Jedi]]'' en fan 'e [[oarlochsfilm]] ''[[12&nbsp;Strong]]''. 

===Prizen===
''Jumanji: Welcome to the Jungle'' wûn yn [[2018]] de [[Kids' Choice Award]] foar favorite film. Ek sleepte de film nominaasjes yn 'e wacht foar de [[Teen Choice Award]] foar favorite [[komeedzjefilm]] en de [[Saturn Award]] foar bêste [[fantasyfilm]]. [[Haadrolspiler]] [[Dwayne Johnson]] wûn de Kids' Choice Award foar favorite [[akteur]] en de Teen Choice Award foar favorite akteur yn in komeedzjefilm. Syn [[tsjinspiler]] [[Kevin Hart]] waard nominearre foar de Kids' Choice Award foar favorite akteur en de Teen Choice Award foar favorite akteur yn in komeedzjefilm. Ek [[Jack Black]] waard foar dy lêste [[priis (ûnderskieding)|priis]] nominearre, en dêropta foar de [[MTV Movie & TV Award]] foar bêste komyske optreden. [[Karen Gillan]] waard nominearre foar de Teen Choice Award foar bêste aktrise yn in komeezjefilm, en Johnson, Hart, Black, Gillan en [[Nick Jonas]] waarden nominearre foar de MTV Movie & TV Award foar bêste filmteam.

==Ferfolch==
Yn [[jannewaris]] [[2019]] begûnen de [[opnamen (film)|opnamen]] foar in [[ferfolch]] op ''Jumanji: Welcome to the Jungle'', dat yn 't earstoan bekend stie ûnder de [[wurktitel]] ''Jumanji&nbsp;3'', mar letter **' kaam te hjitten. Dat waard de trêde film út 'e ''Jumanji''-rige, of oars de fjirde, as men ** út 2005 meitelde. Yn *Jumanji: The Next Level* kearden Dwayne Johnson, Kevin Hart, Jack Black, Karen Gillan en Nick Jonas wer yn deselde rollen werom. Oare rollen waarden fertolke troch Awkwafina, Danny DeVito en Danny Glover. De film gie op 13&nbsp;desimber 2019 yn premiêre.

## Keppelings om utens
*  Offisjele webside fan ''Jumanji: Welcome to the Jungle''
*  Ynformaasje oer ''Jumanji: Welcome to the Jungle'' yn 'e Internet Movie Database (IMDb)